Oficialusis leidinys 320 E , 15/12/2005 p. 0276 - 0279



P6_TA(2005)0080 Baltarusija Europos Parlamento rezoliucija dėl Baltarusijos Europos Parlamentas, - atsižvelgdamas į savo ankstesnes rezoliucijas dėl padėties Baltarusijoje, ypač į 2004 m. rugsėjo 16 d. [1] ir 2004 m. spalio 28 d. rezoliucijas dėl politinės padėties Baltarusijoje po parlamento rinkimų ir 2004 m. spalio 17 d. referendumo [2], - atsižvelgdamas į Nuomonę Nr. 314/2004 dėl 2004 m. spalio 17 d. Baltarusijoje vykusio referendumo, kurią Europos Tarybos Venecijos komisija priėmė 2004 m. spalio 8- 9 d. 60-ajame plenariniame posėdyje, - atsižvelgdamas į galutines Tarptautinės rinkimų stebėjimo misijos išvadas, pateiktas per 2004 m. gruodžio 9 d. ESBO parlamentinę asamblėją, - atsižvelgdamas į Europos Tarybos parlamentinės asamblėjos rezoliucijas dėl situacijos Baltarusijoje ir ypač į savo 2004 m. balandžio 28 d. Rezoliuciją 1372(2004) dėl spaudos persekiojimo Baltarusijos Respublikoje, - atsižvelgdamas į 2004 m. rugsėjo mėnesio ESBO Minsko biuro vadovo pareiškimą apie dviejų Baltarusijos opozicijos narių, kaltinamų Baltarusijos prezidento šmeižimu, įkalinimą, - ypač atsižvelgdamas į "EP veiklos planą demokratijai Baltarusijoje skatinti", kurį 2005 m. vasario 23 d. priėmė Europos Parlamento delegacija ryšiams su Baltarusija, - ypač atsižvelgdamas į savo 2003 m. vasario 11 d. rezoliuciją dėl Europos Sąjungos ir Baltarusijos santykių: būsimos partnerystės link [3], - atsižvelgdamas į Sacharovo premiją už minties laisvę, kuria 2004 m. gruodžio mėnesį Parlamentas apdovanojo Baltarusijos žurnalistų asociaciją, - atsižvelgdamas į 2004 m. gegužės 12 d. Komisijos pranešimą dėl Europos kaimynystės politikos (KOM(2004)0373), - atsižvelgdamas į rezoliuciją dėl žmogaus teisių padėties Baltarusijoje, kurią 2004 m. balandžio 15 d. priėmė JT Žmogaus teisių komisija, - atsižvelgdamas į Tarptautinį pilietinių ir politinių teisių paktą ir ypač į 19 ir 21 straipsnius, kurių nuostatomis užtikrinama teisė į saviraiškos laisvę ir teisę rengti taikius susirinkimus, - atsižvelgdamas į ES sankcijas prieš Baltarusijos pareigūnus, priimtas 2004 m. liepos 2 d., po to, kai be žinios dingo trys Baltarusijos opozicijos vadovai ir vienas žurnalistas, - atsižvelgdamas į savo Darbo tvarkos taisyklių 115 straipsnio 5 dalį, A. kadangi parlamentinė Troika padarė išvadą, kad nei parlamento, nei prezidento rinkimai 2000 m. ir 2001 m. nebuvo laisvi ir teisingi ir kad prieš rinkimus vyriausybė, labai nusižengdama demokratijos principams, ėmėsi despotiškų veiksmų prieš politinę opoziciją, nepriklausomą spaudą ir rinkimų stebėjimo organizacijas, B. kadangi padėtis Baltarusijoje, užuot gerėjusi, nepaliaujamai blogėja ir šiuo metu šalyje akivaizdžiai pažeidinėjamos žmogaus teisės ir mažumų teisės, atimtos Žemųjų Rūmų įstatymų leidybos teisės, o ekonominį gyvenimą kontroliuoja Prezidentas; kadangi šie pažeidimai pasireiškia demokratinės opozicijos narių įkalinimu ir kitomis represijų prieš juos formomis, politinių partijų išregistravimu prieš rinkimus, priekabiavimu, nukreiptu prieš opozicijos kandidatus, jų bauginimu bei draudimu opozicinių partijų atstovams būti balsavimo punktuose, C. kadangi ES pakartotinai pasmerkė A. Lukašenkos vyriausybės įvykdytus žinomų opozicijos lyderių areštus ir kadangi nėra jokios pažangos nagrinėjant daugelio dingusių asmenų atvejus, D. kadangi buvęs užsienio ekonominių ryšių ministras ir ambasadorius Michail Marynič, 2001 m. viduryje vykusiuose rinkimuose kandidatavęs į prezidentus, buvo nuteistas kalėti 5 metus, o 2005 m. vasario 18 d. jo kalėjimo laikas buvo sutrumpintas iki 3,5 metų, E. kadangi per pastaruosius kelerius metus kelios politinės partijos ir daugiau kaip 50 demokratijai prijaučiančių įvairaus lygmens ir politinių įsitikinimų nevyriausybinių organizacijų, 25 nepriklausomos žiniasklaidos įmonės ir kelios švietimo įstaigos buvo uždarytos dėl "techninių" priežasčių, tačiau visais šiais atvejais buvo akivaizdu, kad šios organizacijos buvo nubaustos už Prezidento ir jo vykdomos politikos kritikavimą, F. kadangi Baltarusijoje vis dar vyksta areštai dėl politinių motyvų ir teisiami demokratinio judėjimo aktyvistai bei nepriklausomi žurnalistai, o taip pat deportuojami užsienio piliečiai; kadangi 2004 m. rugsėjo mėnesį du Baltarusijos opozicijos nariai, Valerij Levonevskij ir Aleksandr Vasiljev, buvo apkaltinti Baltarusijos Prezidento šmeižimu ir nuteisti dvejus metus kalėti, G. kadangi į besitęsiančius taikius mažų parduotuvių savininkų protestus vyriausybė reagavo bauginimais, sulaikė šių streikų organizatorius ir jiems paskyrė baudas, H. kadangi 2004 m. gegužės 28 d. Europos Tarybos Parlamentinės Asamblėjos rezoliucija buvo pripažintas įrodymas, kad aukščiausieji valstybės pareigūnai prisidėjo prie pagrindinių opozicijos vadovų 1999 m. pagrobimo ir tariamo nužudymo, ir kadangi 2004 m. gegužės mėnesį Europos Taryba atmetė Baltarusijos prašymą organizacijoje atnaujinti jos specialųjį statusą, kuris buvo suspenduotas po to, kai 1997 m. Prezidentas A. Lukašenko paleido šalies parlamentą, I. ypač nerimauja dėl Baltarusijos valdžios institucijų sprendimo panaikinti tarptautinį pripažinimą pelniusiam Europos humanitarinių mokslų universitetui Minske, kuris yra puikus akademinės laisvės ir Europos vertybių mokymo ir mokslo tiriamosios veiklos programose puoselėjimo pavyzdys, suteiktą leidimą veikti kaip juridiniam asmeniui ir dėl skaudžių šio sprendimo pasekmių daugybės studentų ir dėstytojų akademinei ateičiai, J. kadangi 2004 m. balandžio mėnesį JT Žmogaus teisių komisija kritikavo Baltarusiją dėl vis gaunamų pranešimų apie despotiškus areštus bei priekabiavimą ir bauginimą, kurį patiria nevyriausybinės organizacijos ir politinės opozicijos partijos bei demokratinės veiklos dalyviai, 1. griežtai smerkia sistemingą ir vis stiprėjantį vyriausybės pareigūnų, ypač Informacijos ministerijos darbuotojų vykdomą priekabiavimą ir bauginimą, nukreiptą prieš žurnalistus, leidėjus ir žiniasklaidos darbuotojus, kurie kritikuoja Respublikos Prezidentą ar Baltarusijos vyriausybę; ne mažiau smerkia įvairaus pobūdžio išpuolius prieš opozicijos narius, žmogaus teisių gynimo aktyvistus ir visus asmenis, mėginančius nevaržomai kritikuoti Prezidentą ir šalies režimą, kurie akivaizdžiai pasireiškia despotiškais areštais, neleistinu elgesiu su sulaikytaisiais, žmonių dingimu, persekiojimu dėl politinių priežasčių ir kitais represiniais veiksmais, pažeidžiančiais pagrindinius demokratijos ir teisinės valstybės principus; 2. mano, kad M. Marynič buvo nuteistas dėl politinių priežasčių, todėl šis nuosprendis buvo politiškai motyvuotas teisinės sistemos pažeidimas, dar kartą įrodantis, kad Baltarusija stokoja nepriklausomų teismų, ir atskleidžiantis didžiulę pagarbos teisinės valstybės principams stoką bei visuotinę politinių represijų atmosferą; 3. ragina Baltarusijos valdžios institucijas nedelsiant ir besąlyginiai išleisti Michail Marynič į laisvę; 4. ragina Baltarusijos institucijas nedelsiant išlaisvinti Valerij Levonevskij, Aleksandr Vasiljev ir visus kitus įkalintus dabartinio režimo politinius oponentus; 5. pakartoja savo reikalavimą nedelsiant išlaisvinti profesorių J. Bandaževskij, medicinos mokslo akademiką, branduolinės medicinos specialistą, kuris 2001 m. birželio 18 d. buvo nuteistas kalėti aštuonerius metus už atvirą valstybės institucijų kritiką dėl mokslo tiriamosios veiklos, susijusios su 1986 metais įvykusia Černobilio branduolinio reaktoriaus katastrofa; 6. ragina pradėti nepriklausomą tyrimą, kurį atliktų nešališkas tyrėjas, siekiant išsiaiškinti buvusio vidaus reikalų ministro Jurij Zacharenko, buvusio Baltarusijos parlamento Pirmininko pavaduotojo Viktor Gončar, verslininko Anatolij Krasovskij ir Rusijos televizijos ORT kanalo operatoriaus Dmitry Zavadski dingimo atvejus; 7. ragina Baltarusijos valdžios institucijas leisti taikius smulkių parduotuvių savininkų protestus ir išlaisvinti šių protestų organizatorius bei vadovus; 8. mano, kad referendumu pratęsta Prezidento A. Lukašenko kadencija dar kartą patvirtina autoritarinį šalies valdymo metodą; 9. atkreipia dėmesį, kad Baltarusija dėl daugybės žmogaus teisių pažeidimų atvejų yra vienintelė šalis, nepalaikanti sutartinių ryšių su ES, ir ragina Tarybą pasmerkti dabartinį diktatorišką Baltarusijos režimą ir diktatorių Prezidentą A. Lukašenko; 10. ragina Tarybą ir valstybių narių vyriausybes nustatyti ir įšaldyti Prezidento A. Lukašenko ir kitų šalies diktatorišką režimą užtikrinančių aukštesnio rango pareigūnų asmeninį turtą; 11. ragina Tarybą ir valstybių narių vyriausybes į Baltarusijos valdžios atstovų, kuriems draudžiama išduoti vizas, sąrašą įtraukti daugiau pareigūnų siekiant neleisti jiems patekti į ES valstybių narių teritoriją; 12. atkreipia dėmesį, kad visos atitinkamos JT Konvencijos dėl pabėgėlių statuso taisyklės, taikomos politiniams pabėgėliams ir Europos šalių susitarimams suteikti prieglobstį, taip pat galioja A. Lukašenko režimo aukoms; 13. ragina Baltarusiją imtis priemonių, kad šalies policijos ir saugumo pajėgų veikla neprieštarautų šalies įsipareigojimams, prisiimtiems vadovaujantis Tarptautinį pilietinių ir politinių teisių paktu; 14. ragina Baltarusijos valdžios institucijas nedelsiant nutraukti priekabiavimą, nukreiptą prieš visas šalies švietimo įstaigas, ir gerbti pagrindinius akademinės laisvės principus, mokymo autonomijos teisę ir toleranciją švietimo srityje; 15. ragina sukurti specialią švietimo programą, pagal kurią būtų skiriamos stipendijos, ypač Minsko Europos humanitarinio universiteto (EHU) studentams, kurie pageidautų studijuoti Europos Sąjungoje, ir teikiama finansinė parama akademinėms institucijoms, kurios yra pasirengusios priimti šiuos studentus, bei ragina sukurti ad hoc procedūrą EHU studentų surinktiems kreditams perkelti; 16. pabrėžia, kad sankcijų prieš Baltarusiją politika, kaip siūloma neseniai Europos Parlamento delegacijos ryšiams su Baltarusija priimtame "ES veiksmų plane demokratijai Baltarusijoje skatinti", bus nukreipta tik prieš tos šalies valdžios institucijas ir jokiu būdu ne prieš Baltarusijos žmones; 17. pritaria, kad reikia stiprinti Baltarusijos pilietinę visuomenę ir palankiai vertina Komisijos sprendimą finansuoti Europos demokratijos ir žmogaus teisių iniciatyvos (EIDHR) projektus Baltarusijoje; 18. pažymi, kad reikia dėti kuo daugiau pastangų diplomatijos ir politikos srityse siekiant sugrąžinti Baltarusiją į Europos šalių šeimą, kad ji galėtų atlikti svarbų vaidmenį plėtojant Europos kaimynystės politiką; 19. dar kartą pabrėžia, kad tolesnė ES santykių su Baltarusija raida priklausys nuo demokratijos ir pertvarkos šioje šalyje pažangos; 20. reikalauja, kad Komisija, Taryba ir valstybių narių vyriausybės sudarytų veiksmų planą, kuriuo numatytų kitų būdų, kaip drauge su kitomis demokratinėmis šalimis ir tarptautinėmis organizacijomis padidinti paramą visoms Baltarusijos demokratinėms jėgoms ir veiksmingiau padėti demokratinių pokyčių Baltarusijoje siekiantiems pilietinės visuomenės atstovams; 21. pritaria, kad reikia kurti alternatyvios ir prieinamos informacijos šaltinius, pvz., televizijos ir radijo stotis kaimyninėse šalyse (Lenkijoje ir (arba) Lietuvoje) siekiant įveikti Baltarusijos izoliaciją ir teikti informaciją kiek įmanoma daugiau žmonių; 22. yra nusivylęs Komisijos tyla po pastarąją savaitę susitikusios ES ir Rusijos Troikos dėl diskusijų, kurios galėjo įvykti, apie žmogaus teisių padėtį Baltarusijoje, ypač politikų dingimo ir nuožmaus žodžio laisvės slopinimo klausimais, ir šis faktas yra ypač liūdinantis, kadangi buvo tikimasi, kad Troika aptars "demokratiją ir žmogaus teises ES ir Rusijos kaimyninėse šalyse"; 23. ragina institucijas primygtinai reikalauti, kad žmogaus teisių klausimai būtų įtraukti į visas būsimas ES ir Rusijos susitikimų darbotvarkes, ir mano, kad padėtis Baltarusijoje irgi turi būti nuolatinių ES ir Rusijos konsultacijų darbotvarkėje; 24. ragina Tarybą ir valstybes nares atlikti nepriklausomą politikos veikėjų Baltarusijoje dingimo aplinkybių tyrimą ir įsteigti fondą, skirtą padėti dingusių asmenų šeimoms ir kitoms Baltarusijos režimo aukoms; 25. paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams, Baltarusijos vyriausybei ir parlamentui bei Europos saugumo ir bendradarbiavimo organizacijos (ESBO) ir Europos Tarybos Parlamentinėms Asamblėjoms. [1] Tą dieną priimti tekstai, P6_TA(2004)0011. [2] Tą dieną priimti tekstai, P6_TA(2004)0045. [3] OL C 43 E, 2004 2 19, p. 60. --------------------------------------------------